Galéria mesta Bratislavy, predtým Mestská galéria v Bratislave, existuje už 44 rokov. Vo svojej činnosti sa zameriava na výskum a nákup výtvarných umeleckých diel z Bratislavy a okolia. Súčasťou je aj reštaurátorská a výstavná činnosť, ktorá tieto diela sprístupňuje verejnosti.
Sídlom galérie je Mirbachov palác, ale stále expozície má aj v Primaciálnom a Pálfyho paláci.
Galéria mesta Bratislavy je popri Slovenskej národnej galérii druhou najväčšou umeleckou zbierkou na území hlavného mesta.
Expozície a výstavy Galérie mesta Bratislavy sú pre verejnosť prístupné denne okrem pondelka v Mirbachovom a Pálfyho paláci od 10.00 do 18.00, v Primaciálnom do 17.00.
Vstupné je 40, zľavnené 20 korún. V Primaciálnom paláci je vstupné 20 korún a študenti, vojaci a dôchodcovia majú vstup voľný.
K dispozícii je v Mirbachovom paláci aj odborná knižnica, špecializovaná na výtvarné umenie, architektúru a úžitkové umenie. Otváracie hodiny sú v utorok a štvrtok od 9.00 do 14.00 a v piatok od 9.00 do 12.00.
Do Mirbachovho paláca je bezbariérový prístup.